ผู้บัญชาการทหารบกของไทย และผู้บัญชาการทหารบกสหรัฐอเมริกา พร้อมเสริมสร้างความมั่นคงและสันติภาพในภุมิภาคอย่างยั่งยืน ย้ำภัยคุกคาม ต้องแก้ปัญหาโดยการใช้ความคิด นโยบาย และความร่วมมือระหว่างประเทศ
พลเอก อภิรัชต์ คงสมพงษ์ ผู้บัญชาการทหารบก และพลเอกเจมส์ แมคคอนวิว ผู้บัญชาการทหารบกสหรัฐอเมริกา ร่วมกันแถลงข่าวภายหลังเปิดการประชุมผู้บัญชาการทหารบกภาคพื้นอินโด – แปซิฟิก ครั้งที่ 11 ภายใต้หัวข้อหลัก“ความมั่นคงที่ยั่งยืน : มุมมองใหม่ของกองทัพบกภาคพื้นอินโด – แปซิฟิก”         พลเอก อภิรัชต์ คงสมพงษ์ ผู้บัญชาการทหารบก กล่าวถึงความสัมพันธ์ระหว่างกองทัพบกไทยและกองทัพของสหรัฐอเมริกามีมาอย่างยาวนาน และมีการฝึกทางทหารร่วมกันอย่างต่อเนื่อง ไม่ได้มุ่งเน้นด้านความมั่นคงอย่างเดียว แต่ยังมีความร่วมมือการช่วยเหลือภัยพิบัติภายในภูมิภาค พร้อมยอมรับเป็นห่วงเรื่องภัยคุกคาม ยาเสพติด การค้ามนุษย์ และสงครามไซเบอร์ แม้ว่าทุกประเทศจะมีแนวทางรับมือ แต่ปัจจุบันภัยคุกคามไม่ใช่การรบโดยใช้อาวุธเพียงอย่างเดียว ต้องใช้ความคิด นโยบาย ความร่วมมือระหว่างประเทศที่จะทำให้ภูมิภาคเกิดความสงบ        พลเอก เจมส์ แมคคอนวิว ผู้บัญชาการทหารบกของสหรัฐอเมริกา กล่าวถึงข้อห่วงใยที่มีความสำคัญต่อภูมิภาค ต้องการให้ทุกประเทศที่เข้าร่วมประชุม มีจุดมุ่งหมายเดียวกัน คือการเสริมสร้างความมั่นคงและสันติภาพในภุมิภาคอย่างยั่งยืน พร้อมย้ำถึงการฝึกศึกษา เป็นพื้นฐานของการสร้างความสัมพันธ์และได้เรียนประสบการณ์ ให้แต่ละฝ่ายนำมาถ่ายทอด ซึ่งเป็นประเด็นสำคัญในการสร้างความสัมพันธ์อันดีระหว่างกัน